Document ID: /roh_data/filtered/fineweb-2-filterrobots_roh.jsonl.gz/28907

Missivas e rapports per mauns dal parlament, midadas d'ordinaziuns, expensas, elecziuns: il Cussegl federal sto prender numerusas decisiuns. Quai fa el en las sesidas dal Cussegl federal. Trais princips èn impurtants: ina preparaziun conscienziusa, la colleghialitad ed il consens.
Sias incumbensas survegn il Cussegl federal dal parlament. Lunschor la gronda part da las decisiuns pertutgan perquai er fatschentas che concernan il parlament, per exempel:
- missivas tar midadas da la Constituziun e da leschas
- infurmaziuns e posiziuns davart intervenziuns politicas
- rapports tar incumbensas dal parlament
- il preventiv ed il quint annual
- la planisaziun da la legislatura, las finamiras da l'onn ed il rapport da gestiun.
Preparaziun conscienziusa
Fin ch'ina fatschenta arriva tar las cusseglieras ed ils cussegliers federals, passa ella tras pliras staziuns che vegnan tuttas accumpagnadas da la Chanzlia federala. Sch'in sboz d'in departament ha absolvì l'uschenumnada consultaziun dals uffizis, suttascriva la scheffa u il schef dal departament responsabel la proposta definitiva. Las collegas ed ils collegas da la regenza han lura la pussaivladad da s'exprimer en chaussa en ina procedura da cunrapport. Pir cur che questa procedura è terminada e cur che la Chanzlia federala ha examinà formalmain e giuridicamain la fatschenta, daventa ella ina tractanda per la sesida dal Cussegl federal.
Resguardar tut ils aspects
La preparaziun serva a chattar in consens ed a segirar la qualitad. Tut ils aspects d'in problem duain vegnir considerads conscienziusamain, en spezial ils aspects giuridics e finanzials. Er divergenzas d'opiniun tranter ils departaments duain vegnir percepidas a temp, ed i duain vegnir chattadas soluziuns che pon satisfar a tut las parts interessadas. Il Cussegl federal duai pudair sa concentrar sin las dumondas politicas centralas.
La colleghialitad ed il consens sco idea directiva
"Il Cussegl federal decida sco collegi", prescriva la Constituziun federala. Las decisiuns vegnan prendidas cuminaivlamain. Tut las commembras ed ils commembers dal Cussegl federal ston represchentar las decisiuns vers anora – er sche quellas na correspundan betg a lur tenuta persunala u a la tenuta da lur partida.
La cultura svizra da consens vegn tgirada er en il Cussegl federal. Quai vul dir ch'il Cussegl federal tschertga soluziuns consensualas e na fa betg valair l'agen puntg da vista sin basa dal princip da maioritad. La voluntad da chattar in consens correspunda a la persvasiun che decisiuns èn duraivlas mo, sche tut las commembras ed ils commembers dal gremi pon sustegnair in conclus, er sch'ellas ed els han tschertas resalvas. Chattar in consens è savens pretensius e dovra ses temp. Quai s'exprima er tar la preparaziun da fatschentas dal Cussegl federal.
Ultima midada 15.01.2020